Дзятлава (Зьдзецел) — гэта ўсходняя частка Гарадзеншчыны. Цэнтар гораду можна абысьці літаральна за паўгадзіны. Паводле статыстыкі жыхароў каля 7500. Тым ня менш, менавіта ў гэтым месцы ў канцы 1990-х – пачатку 2000-х гадоў здарыўся панк-гардкоравы выбух, утварылася кароткачасовая мікракультура. А менавіта: раптоўна ўзьнік дзясятак гуртоў, якія пастаянна мянялі назвы ды склады, зьявіліся пункты для рэпэтыцыяў і сэйшанаў, запісваліся альбомы, распаўсюджваліся касэты ды саматужныя выданьні — так званыя, фэнзіны. Віктар Сямашка сустрэўся з галоўнымі героямі тых часоў і прайшоўся па асноўных месцах.